
Text rozhodnutia
Súd: Krajský súd Bratislava Spisová značka: 2Co/382/2011 Identifikačné číslo súdneho spisu: 1408208761 Dátum vydania rozhodnutia: 05. 12. 2012 Meno a priezvisko sudcu, VSÚ: JUDr. Darina Kriváňová ECLI: ECLI:SK:KSBA:2012:1408208761.2 Uznesenie Krajský súd v Bratislave v právnej veci navrhovateľa: A. E., Q..A.., so sídlom M. X, K., IČO: XX XXX XXX, zastúpeného advokátskou kanceláriou Melničák a Semančíková, s.r.o., so sídlom Miletičova 1, Bratislava, IČO: 36 860 891, proti odporcom: 1. B. Š., naposledy bytom M. X, K., zastúpený opatrovníčkou C. pracovníčkou Okresného súdu Bratislava V, 2. M. O., bytom M.U. XX, K., zastúpená Mgr. Matejom Vidom, advokátom, so sídlom Papraďová, 3, Bratislava, o zaplatenie 1.654,92 eur s príslušenstvom, o odvolaní navrhovateľa proti rozsudku Okresného súdu Bratislava IV, č.k. 7C 413/2009-101 zo dňa 22.03.2011, takto r o z h o d o l : Odvolací súd rozsudok súdu prvého stupňa z r u š u j e a vec v r a c i a na ďalšie konanie. o d ô v o d n e n i e : Súd prvého stupňa rozsudkom zo dňa 22.03.2011 uložil odporcovi v 1. rade povinnosť zaplatiť navrhovateľovi 413,70 eur s 9% úrokom z omeškania ročne od 19.07.2006 do zaplatenia a sumu 120,49 eur na splatných úrokoch z omeškania vo výške 9% ročne zo sumy 413,75 eur od 19.07.2006 do 12.10.2009 a 463,22 eur náhradu trov konania. Návrh proti odporkyni v 2. rade zamietol a navrhovateľovi uložil povinnosť zaplatiť odporkyni v 2. rade trovy konania v sume 232,- eur. Súd prvého stupňa tak rozhodol na základe podaného návrhu navrhovateľa, ktorým žiadal, aby súd odporcom v 1. a 2. rade uložil povinnosť zaplatiť sumu 1.654,92 eur s príslušenstvom spoločne a nerozdielne z dôvodu, že dňa 18.07.2009 bola uzavretá s odporcami v 1. a 2. rade zmluva o obstaraní zájazdu č. XXXXXX Q. Č.. XXXXXX, ktorou sa navrhovateľ zaviazal obstarať zájazd pre 4 osoby a to odporcu v 1. rade, odporkyňu v 2. rade a jej deti M. O. a L. O. v Tunisku, v termíne od 21.07.2006 do 28.07.2006 a odporcovia sa zaviazali zaplatiť dohodnutú cenu zájazdu vo výške 81.416,- Sk. Odporcovia zaplatili dňa 18.07.2006 len časť ceny zájazdu vo výške 20.000,- Sk. Navrhovateľ na základe zmluvy obstaral objednaný zájazd pre odporcov, ale odporcovia si svoju povinnosť nesplnili a časť ceny zájazdu vo výške 61.416,- Sk, ktorá bola splatná dňa 18.07.2006 nezaplatili. Na základe reklamácie navrhovateľ poskytol odporcom kompenzáciu vo výške 2.890,- Sk na osobu spolu v sume 11.560,- Sk a tak povinnosťou odporcov bolo zaplatiť sumu 49.856,- Sk po odpočítaní poskytnutej kompenzácie. Odporkyňa v 2. rade nesúhlasila s uplatneným nárok a tvrdila, že nemala vedomosť o tom, že boli zaslané tri výzvy na zaplatenie dlžnej sumy. Zmluvu o zájazde pre ňu uzatváral a podpisoval odporca v prvom rade, ktorý ju na dovolenku pozval a zmluvu s navrhovateľom pre jej dve deti podpisovala ona. Nesúhlasila s tým, že ide o solidárny záväzok, keď s odporcom neboli manželia, nežili ani v spoločnej domácnosti a preto záväzok, dlžnú sumu zaplatila len do výšky 3, čo predstavuje sumu 37.392,-Sk (1.241,20 eur), ktorú sumu navrhovateľovi zaplatila dňa 12.10.2009, o čom predložila doklad. Navrhovateľ naďalej trval na tom, že v danom prípade ide o solidárnu zodpovednosť a preto žiadal aby súd odporcov v 1. a 2. rade zaviazal spoločne a nerozdielne zaplatiť zostávajúcu sumu 413,70 eur s príslušenstvom. Súd prvého stupňa danú vec právne posúdil podľa ust. § 741a, a nasl. ustanovení Občianskeho zákonníka, ktoré upravujú zmluvu o obstaraní zájazdu. Súd z vykonaného dokazovania mal preukázané, že odporkyňa v 2.rade nebola účastníkom zmluvy č. XXXXXX zo dňa 18.07.2006, pretože účastníkom zmluvy bol len odporca v 1. rade a teda objednávateľom. V danom prípade boli uzavreté dve samostatné zmluvy, zmluva o obstaraní zájazdu č. XXXXXX, ako samostatná zmluva bola uzavretá dňa 18.07.2006 odporkyňou v 2. rade, ako zákonnou zástupkyňou a matkou detí a z tejto zmluvy nie je možné odvodzovať súhlas so zmluvou o obstaraní zájazdu č. XXXXXX a túto zmluvu uzatváral odporca v 1. rade, ktorý bol objednávateľ zájazdu a jemu vzniká povinnosť vyplývajúca zo zmluvy. Aj na zmluve sú uvedené mená odporcu v 1.rade a odporkyne v 2. rade v tabuľkovej časti pod menom a priezviskom z čoho vyplýva, že tieto osoby sú objednávatelia, ako aj, že odporkyňa v 2. rade je tiež objednávateľ zájazdu, ako vyplýva zo zmluvy. Pokiaľ by to tak bolo musel by tam byť podpis odporkyne v 2. rade pri označení objednávateľa. Odporkyňa v 2. rade sa mohla stať objednávateľom len s vyjadrením svojho súhlasu s touto zmluvou podľa § 50 Občianskeho zákonníka a § 741f Občianskeho zákonníka, podľa ktorého môže objednávateľ zájazdu oznámiť cestovnej kancelárii, že zájazdu sa namiesto neho zúčastní iná osoba uvedená v oznámení. Podľa odseku 2 nový objednávateľ a pôvodný objednávateľ spoločne a nerozdielne zodpovedajú za zaplatenie zájazdu. Zákonodarca v ust. § 741f vyslovuje prípad solidárnej zodpovednosti za záväzky voči cestovnej kancelárii medzi pôvodným a novým objednávateľom. V danom prípade však odporkyňa v 2. rade nikdy nebola objednávateľom. Skutočnosť, že je uvedené v tabuľke meno a priezvisko v časti zmluvy bez bližšieho označenia, že je objednávateľ zájazdu, nemožno vyvodzovať záver, že odporkyňa v 2. rade je solidárne zodpovedným objednávateľom. Pretože sa odporca v 1. rade, ktorému bola uložená povinnosť zaplatiť dlžnú sumu, dostal s plnením do omeškania, navrhovateľ si dôvodne uplatnil úroky z omeškania a súd rozhodol podľa § 517 ods. 2 Občianskeho zákonníka v spojení s § 3 Nariadenia Rady SR č. 87/1995 Z.z., ktorým sa vykonávajú niektoré ustanovenia Občianskeho zákonníka a navrhovateľovi priznal úrok z omeškania vo výške 9% ročne. O trovách konania súd rozhodol podľa § 142 ods. 1 O.s.p. a navrhovateľovi ktorý mal vo veci úspech priznal náhradu trov konania proti odporcovi v sume 463, 22 eur. Trovy konania priznal navrhovateľovi za zaplatený súdny poplatok v sume 99,18 eur a trovy právneho zastúpenia za 7 úkonov právnej služby podľa § 10 ods. 1 vyhlášky MS SR č. 655/2004 Z.z., za 1 úkon právnej služby v sume 29,88 eur. O trovách konania odporkyne v 2. rade rozhodol súd podľa § 142 ods. 1 O.s.p, a priznal jej trovy konania za zaplatený súdny poplatok v sume 99,- eur a trovy právneho zastúpenia za 3 úkony právnej služby. Proti rozsudku podal odvolanie navrhovateľ, ktorý nesúhlasil s rozhodnutím súdu a žiadal, aby odvolací súd rozsudok súdu prvého stupňa zmenil tak, že návrhu navrhovateľa vyhovie v celom rozsahu v zmysle podaného návrhu. Namietal, že súd prvého stupňa nedostatočne zistil skutkový stav veci a neprávne právne vec posúdil. V odvolaní uviedol, že nesúhlasí so záverom súdu, že odporkyňa v 2. rade nebola zmluvnou stranou zmluvy o obstaraní zájazdu č. XXXXXX, keď odporkyňa v 2. rade sa zúčastnila zájazdu organizovaného navrhovateľom. Namietal, že odporkyňa v 2. rade svoje teoretické tvrdenia ohľadne osoby objednávateľa nepreukázala žiadnymi ustanoveniami platných právnych predpisov a jej tvrdenia nemajú odporu v zákone. Súd sa touto podstatnou a rozhodujúcou skutočnosťou vôbec nezaoberal. Pokiaľ súdu nebolo zo zmluvy o obstaraní zájazdu jednoznačne zrejmé, kto je osobou objednávateľa, mal odpoveď hľadať v platných právnych predpisoch, napr. pri určení osoby objednávateľa je nevyhnutné vychádzať z § 5 zák. č. 281/2001 Z.z. kde je výslovne uvedené kto je objednávateľom. Navrhovateľ tvrdil, že zmluva o obstaraní zájazdu č. XXXXXX bola uzatvorená v prospech odporkyne v 2. rade a preto je v predmetnom zmluvnom vzťahu objednávateľom. Podľa názoru navrhovateľa z ust. § 5 zák. č. 281/2001 Z.z. o zájazdoch vyplýva aj samotná solidárna zodpovednosť odporcu v 1. a odporkyne v 2. rade za splnenie povinností vyplývajúcich z predmetnej zmluvy. Navrhovateľ tvrdil, že súdu jasne a jednoznačne preukázal, že účastníkmi a objednávateľmi zmluvy o obstaraní zájazdu č. XXXXXX sú odporca v 1. rade a odporkyňa v 2. rade, čo vyplýva z § 5 zák. č. 281/2001 Z.z. a preto v spojení s § 511 Občianskeho zákonníka ide o solidárnu zodpovednosť z tejto zmluvy a solidárny záväzok, pri ktorom sa zaviazalo viacero dlžníkov na to isté plnenie a veriteľ je oprávnený žiadať plnenie od ktoréhokoľvek z nich. Navrhovateľ nesúhlasil so záverom súdu, že zmluva bola uzavretá iba s odporcom v 1. rade a odporkyňa v 2. rade nikdy nevyjadrila súhlas s touto zmluvou, pretože odporkyňa v 2. rade sa zájazdu riadne zúčastnila a čerpala služby poskytnuté navrhovateľom. Navrhovateľ nesúhlasil s názorom súdu, že solidárnu zodpovednosť je možné uplatniť iba v súlade s ust. § 741f ods. 1 Občianskeho zákonníka, v prípade ak zájazdu sa namiesto objednávateľa zúčastní iná osoba, na základe oznámenia objednávateľa. Takýto názor a tvrdenie odporkyne v 2. rade je absolútne neakceptovateľný, keď toto ustanovenie sa týka skutkového stavu, pri ktorom dochádza k tomu, že do zmluvného vzťahu pristupuje ďalší subjekt, ktorý nebol účastníkom konania. Ustanovenia o spoločných záväzkoch aj ustanovenia o pasívnej solidarite podľa § 511 Občianskeho zákonníka patria medzi všeobecné ustanovenia Občianskeho zákonníka a tieto ustanovenia sú aplikovateľné pre všetky záväzkovo-právne vzťahy upravené v tejto časti Občianskeho zákonníka. Súd preto nesprávne dospel k záveru, že odporkyňa v 2. rade nebola objednávateľkou predmetnej zmluvy. Súd opomenul skutočnosť, že odporkyňa v 2. rade uzavrela zmluvu o obstaraní zájazdu č. XXXXXX v prospech svojich maloletých detí. V prípade prijatia právneho názoru súdu prvého stupňa by pri zmluve č. XXXXXX neexistoval objednávateľ, keď odporkyňa v 2. rade nie je uvedená ako objednávateľ zájazdu a maloleté deti nevyjadrili písomný súhlas s jej uzatvorením. Odporkyňa v 2. rade uhradila dňa 12.10.2009 časť pohľadávky vo výške 1.241,20 eur za jej maloleté deti podľa zmluvy 6483838, a to istinu vo výške 827,45 eur (24.928,-SK) a časť ceny zájazdu za pobyt odporkyne v 2. rade podľa zmluvy č. XXXXXX vo výške 413,75 eur (12.464,30,-Sk). Čiastočnou úhradou vo výške 1.241.20 eur bola časť tejto sumy vo výške 827,45 eur zarátaná na zaplatenie zostávajúcej časti ceny zájazdu podľa zmluvy č. XXXXXXX a teda cena zájazdu podľa zmluvy nie je zaplatená v celom rozsahu, ale iba v istine. Odporkyňa v 2. rade sa dostala s plnením svojej povinnosti vyplývajúcej zo zmluvy č. XXXXXXX do omeškania, preto navrhovateľovi vzniklo právo na náhradu úrokov z omeškania a čiastočnou úhradou odporkyňa v 2. rade uznala dlh voči navrhovateľovi. Súd však opomenul rozhodnúť o príslušenstve pohľadávky napriek tomu, že navrhovateľ si nárok uplatnil. Navrhovateľ tiež nesúhlasil s uložením povinnosti platiť trovy konania odporkyne v 2. rade, keď nemala plný úspech vo veci a až po podaní návrhu na začatie konania zaplatila časť vo výške 1.241,20 eur a preto nemôže mať plný úspech vo veci. Navrhovateľ žiadal, aby o náhrade trov konania bolo rozhodnuté v súlade s uložením solidárnej zodpovednosti odporcom zaplatiť dlžnú sumu. K odvolaniu navrhovateľa sa vyjadrila odporkyňa v 2. rade písomným podaním zo dňa 06.07.2011 prostredníctvom svojho právneho zástupcu a žiadala rozsudok ako vecne správny potvrdiť s tým, že súd prvého stupňa dostatočne zistil skutkový stav veci a správne vec právne posúdil. Vo vyjadrení poukázala na to, že samotné uvedenie údajov mena a priezviska, dátum narodenia a adresy nezakladá vznik zmluvného vzťahu a preto je potrebné podľa § 50 Občianskeho zákonníka prejaviť so zmluvou súhlas. Zmluva o obstaraní č. XXXXXX bola uzavretá písomne v zmysle § 741a, a nasl. Občianskeho zákonníka a na prípadné pristúpenie k zmluve sa vyžaduje písomná forma. Odporkyňa v 2. rade nepodpísala predmetnú zmluvu a preto s ňou neprejavila súhlas a preto sa nikdy nestala účastníčkou zmluvy. V danom prípade preto nie je možné uplatniť solidárnu zodpovednosť, keď odporkyňa v 2. rade nemala s odporcom v 1. rade uzavreté manželstvo, ani nežila s ním v spoločnej domácnosti a preto neexistuje skutočnosť, na základe ktorej by vznikla solidárna zodpovednosť v danej veci. Odporkyňa preukázala súdu, že nebola účastníkom zmluvy ani solidárnym dlžníkom a preto je záver súdu prvého stupňa správny. Obidve zmluvy nie je možné spájať, sú to samostatné zmluvy. V dôsledku uvedenia nesprávnej adresy M. XX, K., zo strany navrhovateľa a v dôsledku jeho konania nie je možné uplatňovať úroky z omeškania, pretože nesprávny postup navrhovateľa v danej veci spôsobil, že sa časovo predĺžilo uplatnenie nároku a nebolo potrebné, aby vznikol súdny spor a omeškanie nemuselo vzniknúť. Odporkyňa v 2. rade preto žiadala, aby odvolací súd rozsudok potvrdil ako vecne správny. Odvolací súd preskúmal a prejednal vec v zmysle § 212 ods. 1 O.s.p. v spojení s § 214 ods. 2 O.s.p. a dospel k záveru, že odvolanie navrhovateľa je dôvodné. V prejednávanej veci si navrhovateľ uplatnil nárok voči odporcom v 1. a 2. rade a žiadal zaplatiť sumu 1.654,92 eur s príslušenstvom spoločne a nerozdielne, keď zmluvou o obstaraní zájazdu č. XXXXXX Q. Č.. XXXXXX sa zaviazal obstarať pre 4 osoby v termíne od 21.07.2006 do 28.07.2006 zájazd v Tunisku, ktorého cena bola dohodnutá vo výške 81.416,-Sk a po odpočítaní kompenzácie v sume 49.856,-Sk. Súd prvého stupňa právne vec posúdil podľa ust. § 741a a nasl. ustanovení Občianskeho zákonníka. Toto ustanovenie (§ 741a Občianskeho zákonníka) upravuje zmluvu o obstaraní zájazdu, ktorou sa obstarávateľ (cestovná kancelária) zaväzuje, že objednávateľovi obstará vopred ponúkanú kombináciu služieb cestovného ruchu (zájazd) a objednávateľ sa zaväzuje, že zaplatí dohodnutú cenu. Zákon č. 281/2001 Z.z. o zájazdoch a podmienkach podnikania cestovných kancelárii a cestovných agentúr a o zmene a doplnení Občianskeho zákonníka v znení neskorších predpisov, priamo novelizuje Občiansky zákonník a dopĺňa ho o zmluvu o obstaraní zájazdu. Zákon o zájazdoch bol prijatý na základe smernice Rady Európskej Únie č. 90/314/EEC, ktorá je zameraná na ochranu spotrebiteľov - zákazníkov cestovných kancelárii. Nová práva úprava by mala zvýšiť ochranu spotrebiteľov - klientov a zaručiť im realizáciu dojednaných služieb. Právnou podstatou zmluvy o obstaraní zájazdu je obstaranie služieb súvisiacich so zájazdom, teda s cestou a pobytom. Zákon v § 5 vymedzuje pojem objednávateľ v tom zmysle, koho treba považovať za osobu, ktorá má právo na poskytovanie služieb dojednaných v zmluve. Podľa § 5 zák. č. 281/2001 Z.z. ( zákon o zájazdoch ) objednávateľ je: a/ osoba, ktorá uzatvorí s cestovnou kanceláriou zmluvu o zájazde, b/ osoba, v ktorej prospech sa zmluva o zájazde uzatvorila, c/ osoba, na ktorú sa zájazd previedol za podmienok podľa Občianskeho zákonníka. Zákon v § 5 vymedzuje pojem objednávateľ v tom zmysle, koho treba považovať za osobu, ktorá má právo na poskytovanie služieb dojednaných v zmluve. Predovšetkým je to osoba, ktorá s cestovnou kanceláriou uzavrela zmluvu o zájazde, ďalej osoba v prospech ktorej sa zmluva o obstaraní zájazdu uzavrela a napokon aj osoba, na ktorú sa zájazd a teda práva a povinnosti z uzavretej zmluvy previedli (§ 741f Občianskeho zákonníka). Zákon presne nerozlišuje medzi objednávateľom ako osobou, ktorá zmluvu uzaviera a medzi osobami oprávnenými z tejto zmluvy na poskytovanie služieb. V danej veci bola uzavretá zmluva o obstaraní zájazdu rezervačné číslo XXXXXX, s označením mena a priezviska B. Š. Q. M. O. na zájazd do Tuniska v termíne od 21.07.2006 do 28.07.2006 a túto zmluvu uzavrel dňa 18.07.2006 B. Š., ktorý predmetnú zmluvu podpísal. Z obsahu spisu ďalej vyplýva, že dňa 18.07.2006 bola uzavretá ďalšia zmluva o obstaraní zájazdu č. XXXXXX v rovnakom termíne, aj mieste pobytu a s označením mena a priezviska M. O. Q. L. O. a zmluvu o obstaraní zájazdu uzavrela ich zákonná zástupkyňa matka, ako odporkyňa v 2. rade. Predmetnom konania zostal nárok na zaplatenie sumy 413,70 € s 9% ročným úrokom z omeškania od 19.07.2006 do zaplatenia, suma 120,49 eur, splatné úroky z omeškania vo výške 9% ročne zo sumy 413,75 eur od 19.07.2006 do 12.10.2009 s tým, že plnením jedného z odporcov zaniká povinnosť plniť druhého z nich a nárok voči odporkyni v 2. rade v sume 240,96 eur a splatných úrokov z omeškania vo výške 9% zo sumy 820,45 eur od 19.07.2006 do 12.10.2009, po čiastočnom späťvzatí návrhu v časti o zaplatenie 1.241,20 eur o ktorom súd prvého stupňa rozhodol uznesením zo dňa 29.07.2010, č.k. 7C 413/2009-52. V priebehu konania nebolo sporné, že odporkyňa v 2. rade zaplatila cenu zájazdu vo výške 1.241,20 € o čom predložila doklad a táto suma predstavovala dlžnú sumu podľa zmluvy o obstaraní zájazdu, ktorú uzavrela odporkyňa v 2. rade č. XXXXXX a časť ceny zájazdu na základe zmluvy č. XXXXXX, ako tvrdila, ktorá sa týkala jej ako účastníčky zájazdu, zostala teda neuhradená suma za odporcu v 1. rade. Účastníci uzatvorili zmluvu o obstaraní zájazdu podľa § 741a Občianskeho zákonníka. Podľa zmluvy bola cena zájazdu presne dohodnutá, a to vo výške 81.416,-Sk. Nebolo sporné, že odporca v 1. rade zaplatil len časť ceny zájazdu vo výške 20.000,-Sk a tiež to, že cena zájazdu bola znížená o poskytnutú kompenzáciu na sumu 49.856,- Sk. Súd prvého stupňa správne dospel k záveru, že v zmysle ust. § 741a Občianskeho zákonníka povinnosť zaplatiť cenu zájazdu má objednávateľ. Podľa § 741a Občianskeho zákonníka zmluvou o obstaraní zájazdu sa obstarávateľ (cestovná kancelária) zaväzuje, že objednávateľovi obstará vopred ponúkanú kombináciu služieb cestovného ruchu (zájazd) a objednávateľ sa zaväzuje, že zaplatí dohodnutú cenu. Súd prvého stupňa danú vec právne posúdil podľa § 741a Občianskeho zákonníka, avšak nesprávne zistil skutkový stav veci a nesprávne dospel k záveru, že z obsahu zmluvy nevyplýva, že odporkyňa a jej deti sú objednávateľmi zájazdu a najmä, že odporkyňa v 2. rade je tiež objednávateľom zájazdu a preto odporkyni v 2. rade nevzniká povinnosť zaplatiť navrhovateľovi uplatnenú sumu. Z predložených zmlúv o obstaraní zájazdu a to zmluvy číslo XXXXXX a zmluvy číslo XXXXXX vyplýva, že účastníkmi zájazdu sú odporca v 1. rade, odporkyňa v 2. rade a jej dve maloleté deti. Podľa § 5 zák. č. 281/2001 Z.z. v platnom znení, objednávateľ je osoba, ktorá má právo na poskytnutie služieb dojednaných v zmluve. Je potrebné poukázať na skutočnosť, že odporkyňa v 2. rade sa zúčastnila predmetného zájazdu organizovaného navrhovateľom, spolu s maloletými a preto podľa § 5 zák. č. 281/2001 Z.z. jej boli poskytnuté služby dojednané v zmluve, čo v konaní nenamietala. Poskytnutie služieb a účasť na zájazde potvrdzuje aj sťažnosť - reklamácia zo dňa 16.08.2006, ktorá je založená v spise, z ktorej vyplýva, že účastníci zájazdu mali poskytnuté izby č. 75 a 76 a aj nedostatky spoločne reklamovali. Z obdivoch zmlúv uzavretých dňa 18.07.2006 vyplýva, že účastník zájazdu svojim podpisom potvrdzuje, že je oboznámený so zmluvnými podmienkami R. A. a súhlasí s nimi. Pokiaľ ide o zmluvné podmienky R. A. E., Q..A.., súd prvého stupňa sa nimi nezaoberal. Podľa článku 1 bod 1 zmluvných podmienok R. A. E., Q..A.., pre potreby zmluvných podmienok sa obstarávateľom zájazdu rozumie obchodná spoločnosť A. E., Q..A.. a podľa článku 1 bod 2 pre potreby zmluvných podmienok sa objednávateľom zájazdu rozumie osoba, ktorá s obstarávateľom uzatvorila zmluvu o obstaraní zájazdu, alebo osoba, v ktorej prospech sa zmluva uzatvorila, alebo osoba, na ktorú sa zájazd previedol. V prípade, že na strane objednávateľa vystupuje viac osôb, používa sa aj na nich označenie v jednotnom čísle objednávateľ a v tomto prípade sú všetky osoby na strane objednávateľa povinné plniť svoje povinnosti vyplývajúce zo zmluvy o obstaraní zájazdu spoločne a nerozdielne. Ako vyplýva zo zmluvných podmienok R. A. článok 1 bod 6, podpisom zmluvy objednávateľ potvrdzuje, že predtým, ako uzatvoril zmluvu sa s jej obsahom, ako aj so všetkými jej súčasťami oboznámil a bezvýhradne s ňou súhlasí. Zároveň potvrdzuje, že sa oboznámil a súhlasí s obsahom zmluvných podmienok R. A. E., Q..A.. Súd prvého stupňa preto nesprávne rozhodol, keď návrh proti odporkyni v 2. rade zamietol z dôvodu, že nebola objednávateľom zájazdu a nevznikla jej tak povinnosť zaplatiť cenu zájazdu spolu s odporcom v 1. rade a súd prvého stupňa tiež nesprávne právne vec posúdil. Odvolací súd preto rozsudok súdu prvého stupňa podľa § 221 ods. 1 písm. f) a h) O.s.p. zrušil a podľa § 221 ods. 2 O.s.p. vec vrátil súdu prvého stupňa na ďalšie konanie. Toto rozhodnutie bolo prijaté senátom Krajského súdu v Bratislave pomerom hlasov 3:0 (§ 3 ods. 9 zákona 757/2004 Z.z. o súdoch a o zmene a doplnení niektorých zákonov). Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1408208761.2 (dáta aktuálne k 9. 11. 2026). Záväzné je znenie zverejnené súdom.




